Die hel is erg
“57 En terwyl hulle op reis was, sê iemand op die pad vir Hom: Here, ek sal U volg, waar U ook mag gaan! 58 Toe sê Jesus vir hom: Die jakkalse het gate en die voëls van die hemel neste, maar die Seun van die mens het geen plek waar Hy sy hoof kan neerlê nie. 59 En Hy sê aan ‘n ander een: Volg My. Maar hy antwoord: Here, laat my toe om eers my vader te gaan begrawe. 60 En Jesus sê vir hom: Laat die dooies hul eie dooies begrawe; maar gaan jy en verkondig die koninkryk van God. 61 En ‘n ander een het ook gesê: Here, ek sal U volg, maar laat my eers toe om afskeid te neem van die wat in my huis is. 62 En Jesus antwoord hom: Niemand wat sy hand aan die ploeg slaan en agtertoe kyk, is geskik vir die koninkryk van God nie.” (Lukas 9).
Jy moet bereid wees om gemak op te gee (v.57-58)
Jim Elliot was ‘n Amerikaanse sendeling na die moordlustige Auca Indiane van Suid-Amerika. In sy dagboek skryf hy: ‘I’m ready to die for salvation of Aucas’ (Through Gates of Splendour, p.148). Hy het.
Die eerste man het gesê dat hy gereed is om Jesus oral te volg (v.57). Jesus het geweet hy soek die romanse van dissipelskap sonder die opoffering daarvan (v.58). Volgens Matteus 8:19 was hierdie man ‘n Skrifgeleerde. Hy was beïndruk met Jesus se kennis en wou graag ook die Bybel so goed ken. Die les is eenvoudig: nie almal wat opgewonde is oor Jesus, Christenskap of die Bybel het noodwendig ‘n egte hartsverandering ondergaan nie. Een kommentator skryf oor hierdie man: “Such a person sees the soldiers on parade, the fine uniforms, and the glittering arms and is eager to join, forgetting the exhausting marches, the bloody battles, the graves, perhaps unmarked.” (Lenski). Het hierdie man regtig geweet wat hy vra toe hy gesê het: ‘Ek sal U volg oral waar U heengaan’? Jesus was oppad Jerusalem toe om gekruisig te word (v.51). Was hierdie man regtig bereid om saam met Jesus te sterf? Dit is immers die vereiste vir ware dissipelskap. Vroeër in die hoofstuk het Jesus gesê: “As iemand agter My aan wil kom, moet hy homself verloën en sy kruis elke dag opneem en My volg.” (v.23). Simon het letterlik ‘n kruis opgeneem en agter Jesus aangeloop (23:26). Ons moet bereid wees om gemak en selfs ons lewe op te gee vir Jesus.
Baie dikwels (veral in klein gemeentes) is ons opgewonde wanneer iemand vra om gedoop te word, lidmaat te word, of Sondagskool te gee. Ons harte jubel as ‘n jongmens in die gemeente sê hy wil ‘n predikant of ‘n sendeling word. Jesus was nie opgewonde oor elke persoon wat vir Hom gesê het: ‘Ek sal U volg oral waar U heengaan’ nie. Jesus was ‘n realis en het vir sulke mense gesê dat jakkalse en voëls meer gemak sal beleef as sy dissipels (v.58). As jy vir Jesus wil volg moet jy ongerief en verwerping verwag. In Paulus se woorde: “En almal wat ook godvrugtig wil lewe in Christus Jesus, sal vervolg word.” (2 Timoteus 3:12). Jesus se boodskap was dus: ‘I love you and have a difficult plan for your life’ (Phillip Graham Ryken). Jesus het nie sy eie huis gehad nie, maar het gedurig by ander gebly. Hy het selfs party nagte op die berg geslaap. Maar die bedoeling in v.58 is eerder dat selfs die glansryke Seun van die Mens (Daniël 7:13-14) nie welkom was op aarde nie. Die Samaritane het Hom verwerp (v.53). By sy geboorte was daar geen plek in die herberg nie (2:7). En sy eie volk het Hom nie erken nie (Johannes 1:11). As jy in Jesus se voetspore volg sal jy ook nie welkom wees op die aarde nie. Jy moet maar besef dat die wêreld nie jou huis is nie; dat jy ‘n pelgrim en ‘n bywoner is (1 Petrus 2:11). Die Bybel sê:
“Deur die geloof het hy as vreemdeling gaan woon in die land van belofte soos in ‘n vreemde land en in tente gewoon met Isak en Jakob, die mede-erfgename van dieselfde belofte. Want hy het die stad verwag wat fondamente het, waarvan God die boumeester en oprigter is…In die geloof het hulle almal gesterwe sonder om die beloftes te verkry, maar hulle het dit uit die verte gesien en geglo en begroet, en het bely dat hulle vreemdelinge en bywoners op aarde was. Want die wat sulke dinge sê, verklaar dat hulle ‘n vaderland soek. En as hulle bly dink het aan dié vaderland waaruit hulle weggetrek het, sou hulle geleentheid gehad het om terug te keer. Maar nou verlang hulle na ‘n beter een, dit is ‘n hemelse. Daarom skaam God Hom nie vir hulle om hulle God genoem te word nie, want Hy het vir hulle ‘n stad berei.” (Hebreërs 11:9-10, 13-16).
“Ek het hulle u woord gegee, en die wêreld het hulle gehaat, omdat hulle nie van die wêreld is nie, net soos Ek nie van die wêreld is nie…Hulle is nie van die wêreld nie, net soos Ek nie van die wêreld is nie.” (Johannes 17:14, 16).
Is jy iemand wat gemaklik inpas by die goddelose wêreld? Indien wel moet jy jou redding bevraagteken, want Jesus het gesê: “As julle van die wêreld was, sou die wêreld sy eiendom liefhê. Maar omdat julle nie van die wêreld is nie, maar Ek julle uit die wêreld uitverkies het, daarom haat die wêreld julle.” (Johannes 15:19).
Jy moet bereid wees om rykdom op te gee (v.59-60)
Martyn Lloyd-Jones het ‘n mediese loopbaan en potensiële rykdom opgee om die evangelie te preek. Soos jy binnekort sal sien, is dit presies wat Jesus van die man in v.59 gevra het. Volgens Matteus 8:21 was hierdie man ‘n dissipel. Die woord dissipel beteken eenvoudig ‘leerling’. Hierdie man was nie gered nie, maar het onder Jesus se lering gesit. Die les is dit: nie almal wat die Bybel wil leer of Jesus wil volg is noodwendig gered nie.
Wat was die man se reaksie toe hy Jesus se woorde hoor: ‘Volg My’? Hy wou eers sy pa gaan begrawe. Wanneer ‘n geliefde sterf, het die Jode vir 30 dae getreur. Na ‘n jaar het hulle die dooie persoon herbegrawe (Carson, Beale; Commentary on the New Testament Use of the Old Testament, p.316). Jesus kon nie vir hom wag nie. Maar daar is waarskynlik ‘n ander betekenis aan die gebeure in v.59-60. Die man se pa was nog nie dood nie. As gevolg van die hoë temperature in Israel, moes die Jode ‘n persoon binne 24 uur begrawe. Indien hierdie man se pa reeds dood was, sou hy nie langs die pad met Jesus gestaan en gesels het nie. Hy sou by die huis gewees het. Die man se pa is dalk eerder siek of oud. Deur te sê hy wil eers sy pa gaan begrawe, sê hy eintlik: ‘Ek wil eers wag tot my pa doodgaan, sodat ek iets kan erf. Ek wil graag my beursie vol hê as ek U volg. Ek is nie regtig bereid om ongemak te verduur vir Jesus en sy evangelie nie’.
Wat was Jesus se reaksie? Presies die teenoorgestelde van TBN se Prosperity predikers. Jesus belowe nie rykdom vir die wat Hom volg nie, maar sê eerder dat sy volgelinge bereid moet wees om hulle rykdom op te gee. Vir die Jode was begrafnisse ‘n nommer 1 prioriteit – alles moes wag: ‘He who is confronted by a dead relative is freed from reciting the Shema, from the Eighteen Benedictions, and from all the commandments stated in the Torah’ (b. Ber. 31a). Reeds in die Ou Testament het God gesê dat sekere dinge belangriker is as jou geliefde wat sterf. ‘n Priester of nasireër se afsondering aan die Here was so groot, dat hulle nie betrokke kon wees met die begrafnisreëlings van ‘n gesinslid nie (Levitikus 21:11, Numeri 6:6-8). En hier sê Jesus dat absoluut niks prioriteit kan geniet bo Hom nie. As Jesus jou roep om Hom te volg, kan jy nie sê: ‘Ek wil eerste…’ (v.59). Jesus en Hy alleen moet eerste wees. By ‘n ander geleentheid het Jesus gesê: “As iemand na My toe kom en hy haat nie sy vader en moeder en vrou en kinders en broers en susters, ja, selfs ook sy eie lewe nie, kan hy my dissipel nie wees nie…So kan dan ook niemand van julle wat nie afsien van al sy besittings, my dissipel wees nie.” (14:26, 33). In die Tien Gebooie het God gesê: “Jy mag geen ander gode voor My aangesig hê nie.” (Eksodus 20:3). God moet eerste wees in jou lewe. In vergelyking met die wins wat jy in Christus verkry, moet jy ander dinge as gemors beskou (Filippense 3:7-9). Jesus moet jou eersteliefde wees (Openbaring 2:4). Mense wat geestelik dood is kan die wat liggaamlik dood is begrawe (v.60a). Maar nét iemand wat geestelik lewe kan die evangelie preek (v.60b). Kry jou prioriteite in orde. Moenie éérs wil geld maak, rondreis en ander dinge doen nie. Jou lewe is kort. Moet dit nie mors nie. Moenie dink jy sal Jesus op jou ou dag begin volg, sodat jy sê: ‘Ek sal U volg [as ek klaar gedoen het wat ék wil]…’ nie (v.57, 61).
Hoe volg ‘n mens vir Jesus? Luister na sy roepstem. Daar is ‘n uiterlike roepstem wat jy met jou ore hoor; die evangelie van vrede (Matteus 22:14 verwys na hierdie roeping). Maar dan is daar ‘n innerlike roepstem wat jy in jou hart hoor. Nie almal hoor dit nie, maar net hulle wat na Jesus toe getrek word; net hulle in wie se harte God werk (Johannes 6:44, Romeine 8:30). Wanneer jy die uiterlike en innerlike roepstem hoor, wil God hê jy moet die evangelie glo, jou bekeer, en aanhou om Jesus te volg. Die werkwoord ‘volg’ in v.59 is in ‘n voortdurende tydsvorm. Dit beteken dat jy nie ‘n dissipel is omdat jy gereageer het op ‘n altar call, of omdat jy ‘n sondaarsgebed gebid het nie. Dissipelskap is ‘n voortdurende oefening waarin jy aanhou om die Here Jesus te volg. Die moderne evangelis sê: ‘Jy moet Jesus aanneem’. Jý is die belangrike onderwerp om wie alles draai. Jý is die een wat die aksie moet neem indien daar enigsins verlossing kan wees. Jesus is maar net die passiewe Verlosser wat hulpeloos by die deur van jou hart wag en hoop jy laat Hom inkom. Die Bybelse evangelis sê: ‘God red sondaars’. In hierdie boodskap is God die hooffokus en onderwerp. Hy is die magtige Verlosser wat sondaars red. Die werkwoord in die sin fokus op sy groot werk van verlossing. Ek is maar net die bevoorregte persoon wat sy verlossing ontvang. Ek het niks met my eie verlossing te doen nie. Dit is alles ‘n gawe van hierdie groot en genadige God. En as ek eers hierdie wonderlike verlossing ontvang het, moet ek bereid wees om alles op te gee om Jesus te volg – ook my rykdom.
Jy moet bereid wees om familie op te gee (v.61-62)
Wanneer Moslems of Jode tot bekering kom, word hulle uitgeskop deur hulle families. Hierdie laaste man is nie bereid om sy familie op te gee vir Jesus nie. Hy wil eers ordentlike familietyd geniet, voordat hy vir Jesus volg (v.61). As jy Elia volg kan jy eers tyd spandeer met jou familie (sien 1 Konings 19:19-21). Maar as jy vir Jesus volg moet Hy belangriker wees as jou familie (v.62): “Wie vader of moeder bo My liefhet, is My nie waardig nie; en wie seun of dogter bo My liefhet, is My nie waardig nie.” (Matteus 10:37). In vergelyking met jou liefde vir Jesus, moet jou liefde vir jou familie lyk soos haat: “As iemand na My toe kom en hy haat nie sy vader en moeder en vrou en kinders en broers en susters, ja, selfs ook sy eie lewe nie, kan hy my dissipel nie wees nie.” (14:26).
Iemand wat heeltyd in sy truspieëltjie kyk terwyl hy bestuur, sal ‘n ongeluk maak. En iemand wat heeltyd omkyk terwyl hy ploeg, sal skeef ploeg (v.62). Indien jy vir Jesus wil volg, kan jy nie soos Lot se vrou aanhoudend met verlange terugkyk na jou ou liefdes, die lelike plekke waar jy uitgehang het, die vuil musiek waarna jy geluister het, die sondige vermaak wat jy geniet het, die herinneringe aan goddeloosheid, die slegte vriende, en wilde partytjies nie (v.62, 17:31). Jy kan nie vir Jesus en die wêreld liefhê nie – jy moet kies (Matteus 6:24, 2 Timoteus 2:4, Jakobus 4:4). Druk jou vingers in ore, hardloop na Jesus toe, en moenie terugkyk nie. Vergeet die dinge wat agter jou is en strek jou uit na die dinge voor jou (Filippense 3:13). Moenie jou familie bo Jesus stel nie:
Moenie bang wees jy gaan hulle verloor as jy vir Jesus volg nie.
Moenie van Jesus af wegdraai as hulle jou spot omdat jy ‘n Christen is nie.
Moenie by die huis bly as jou familie op ‘n Sondagoggend voor kerk by jou huis opdaag nie.
Moenie tydens jou vakansie eerder dinge saam met jou gesin doen as om op ‘n Sondag kerk toe te gaan nie.
Moenie deur jou voorbeeld vir jou kinders leer dat Sondag ‘n gesinsdag is nie, want dit is nie; dit is die Here se Dag. Neem hulle kerk toe en nie dieretuin toe nie.
Dis nie maklik om ‘n Christen te wees nie. Jy sal moet opoffer. Maar wanneer die beloning uiteindelik kom sal jy ook saam met David Livingstone kan sê: ‘I never made a sacrifice’.
Hoekom is dit dat ons in tye van beproewing die Here se liefde betwyfel? Wanneer dinge sleg gaan of God lank vat om ons gebede te beantwoord, bevraagteken ons sy liefde. Hierdie Psalm help ons om God se groot liefde duidelik raak te sien in sy Persoon en sy werke.
1 Loof die HERE, want Hy is goed, want sy goedertierenheid is tot in ewigheid. 2 Loof die God van die gode, want sy goedertierenheid is tot in ewigheid. 3 Loof die Here der here, want sy goedertierenheid is tot in ewigheid— 4 Hy wat alleen groot wonders doen, want sy goedertierenheid is tot in ewigheid. 5 Wat die hemele met verstand gemaak het, want sy goedertierenheid is tot in ewigheid. 6 Wat die aarde op die water uitgespan het, want sy goedertierenheid is tot in ewigheid. 7 Wat die groot ligte gemaak het, want sy goedertierenheid is tot in ewigheid. 8 Die son om te heers oor die dag, want sy goedertierenheid is tot in ewigheid. 9 Die maan en sterre om te heers oor die nag, want sy goedertierenheid is tot in ewigheid. 10 Wat die Egiptenaars getref het in hulle eersgeborenes, want sy goedertierenheid is tot in ewigheid. 11 En Israel onder hulle uitgelei het, want sy goedertierenheid is tot in ewigheid. 12 Met ‘n sterk hand en met ‘n uitgestrekte arm, want sy goedertierenheid is tot in ewigheid. 13 Wat die Skelfsee in stukke gesny het, want sy goedertierenheid is tot in ewigheid. 14 En Israel daar dwarsdeur laat gaan het, want sy goedertierenheid is tot in ewigheid. 15 En Farao saam met sy leër in die Skelfsee gestort het, want sy goedertierenheid is tot in ewigheid. 16 Wat sy volk deur die woestyn gelei het, want sy goedertierenheid is tot in ewigheid. 17 Wat groot konings verslaan het, want sy goedertierenheid is tot in ewigheid. 18 En geweldige konings gedood het, want sy goedertierenheid is tot in ewigheid. 19 Sihon, die koning van die Amoriete, want sy goedertierenheid is tot in ewigheid. 20 En Og, die koning van Basan, want sy goedertierenheid is tot in ewigheid. 21 En hulle land as erfdeel gegee het, want sy goedertierenheid is tot in ewigheid. 22 As erfdeel aan Israel, sy kneg, want sy goedertierenheid is tot in ewigheid. 23 Wat in ons vernedering aan ons gedink het, want sy goedertierenheid is tot in ewigheid. 24 En ons van ons teëstanders losgeruk het, want sy goedertierenheid is tot in ewigheid. 25 Wat voedsel gee aan alle vlees, want sy goedertierenheid is tot in ewigheid. 26 Loof die God van die hemel, want sy goedertierenheid is tot in ewigheid.” (Psalm 136).
God se Persoon (v.1-3, 26)
In sommige liefdesliede hoor ‘n mens dinge soos: ‘Vir jou sal ek die hoogste berg klim en die grootste oseaan deurswem. Dis mooi gedagtes, en ‘n meisie voel goed dat ‘n man so baie van haar hou. Maar sy weet hy kan nie regtig doen wat hy graag wil nie. Hy word beperk deur sy menslike swakheid. Met God is dit nie so nie. Hy wil ons help: Hy is goed (v.1a) en sy liefde is ewig (v.1b). Maar dis nie asof God gewillig is, maar ons nie kan help nie. Hy kan: Hy is nie ‘n dooie afgod nie, maar die God van die gode (v.2, Deuteronomium 10:17). Hy is die soewereine Here (v.3). Hy is verhewe in die hemel (v.26).
Hoekom sê die psalmis aan die einde van elke reël: “want sy goedertierenheid is tot in ewigheid”? Hoekom sê hy dit nie net eenkeer aan die einde van die Psalm nie? Hy doen so, omdat hy vir ons wil wys dat elke enkele daad wat God vir sy kinders doen, ‘n liefdesdaad is. Hy laat ook die slegte toe, omdat Hy ons liefhet (Romeine 8:28, 32). Dit is nodig dat ons God beter moet ken, sodat ons nie so maklik sy liefde sal betwyfel nie. Ken Hom deur jou Bybel, goeie boeke, kommunikasie in gebed, preke. Weet dat Hy goed, genadig, barmhartig, geduldig, en liefdevol is: Hy wil jou help. Hy is almagtig en kan jou help. Dis nie asof Hy jou graag sou wou help, as Hy tog maar net by jou kon uitkom nie. Nee. Hy is alomteenwoordig; Hy is by jou. Is dit so dat Hy alle mag het en teenwoordig is, maar nie kan help nie omdat Hy nie alles van jou en jou situasie weet nie? Nee, want Hy is alwetened. Die Here weet nie net alles nie, maar is alwys en weet wat die beste oplossing is. God kan jou help.
Laat ons leer om dan die Here te loof vir wié Hy is, en nie net vir wat Hy kan doén nie. Sien God se liefde in sy Persoon (v.1-3, 26) en nie net in sy werke nie (v.4-25). Jesus se kruisdood is nie God se liefde nie, maar die grootste uitdrukking daarvan. Jesus self is die beliggaaming van God se ewige liefde (sien 1 Johannes 4:8-9).
God se werke (v.4-25)
‘n Teologie student het in ‘n preekklas ‘n swart kol op ‘n wit papier geteken en dit vir ons gewys. ‘Wat sien julle?’ het hy gevra. Almal se antwoord was dieselfde: ‘’n Swart kol’. Sy reaksie: ‘Nie een van julle het gesê julle sien ‘n wit papier nie; almal het op die klein swart kol gefokus’. In ons lewe is dit maklik om die wit papier te mis en op die swart kol te fokus. Die media is negatief en fokus op slegte nuus. Pasop dat jy nie ingesuig word en so negatief raak dat jy vergeet van God se liefde nie. Die advertensie wêreld moedig mense aan om geldgierig, ontevrede en materialisties te raak. Voor jy weet kyk jy God se liefde mis en raak jy ontevrede oor wat jy nié het nie. God se liefde is oral om jou. Maak net jou oë oop.
 Sien God se liefde in die skepping (v.4-9). Hy het groot en kragtige wonders gedoen (v.4). Hy het met wysheid geskep (v.5). Sien sy liefde in sy skepping van die son, maan, sterre, reën, gras, blou hemel, blomme, berge, see en ander skepsels (v.4-9). Iemand mag sê: ‘Dit maak nie sin nie. Die skepping wys sy krag, nie sy liefde nie’. Ja, die skepping wys sy krag. Maar die feit dat God die son gemaak het om oor ons te skyn wys ook sy liefde (Matteus 5:45).
 Sien God se liefde in verlossing (v.10-24). Weer wonder party mense: ‘Moet v.10 nie sê dat God die Egiptenare gedood het, omdat Hy sy krag en oordeel wou wys nie? Hoe kan die psalmis sê dat God se oordeel sy liefde bewys?’ As jy aan my bruid vat sal ek jou teenstaan omdat ek haar liefhet. God het die eersgeborenes van Egipte doodgemaak, omdat hulle sy bruid teengestaan het. Dit was uit liefde vir Israel wat God haar vyande doodgemaak het. En dit was uit liefde wat God nie die eersgeborenes van Israel doodgemaak het nie, maar die paaslam in hulle plek laat sterf het, en hulle uit Egipte uitgelei het (v.11). Dit is uit liefde vir ons dat God ons nie laat sterf nie, maar Jesus gee om die offerlam te wees vir ons sondes (1 Korintiërs 5:7).
God het die Egiptenare en hulle gode met ‘n sterk hand en uitgestrekte arm geoordeel (v.12, Eksodus 12:12). Hulle god van die Nyl kon nie die bloed terugverander in water nie. Hulle god van reën en landbou kon nie keer toe God die gewasse met hael platslaan nie. Dit was uit liefde vir sy volk wat God die Egiptenare met tien plae verwoes het. En dit is uit liefde vir ons dat God sy arm (Christus) uitstrek om ons te verlos (Jesaja 52:10, 53:1). God het sy volk deur die Rooisee gelei, en Farao saam met die hele Egiptiese weermag in dieselfde see verdrink (v.13-15). God het groot en magtige konings verslaan (v.17-20, Numeri 21:21-35). Een van hierdie konings se bed was 4 meter lank en 1.8 meter breed. Dit is inderdaad ‘n groot en magtige koning, maar God is dit niks nie. Deur sy kruisdood het Jesus ons vyande oorwin: Satan, sonde, self, die wêreld, die dood, die hel. Uit liefde het God die Beloofde Land vir sy volk gegee (v.21-22). En uit liefde gee God vir ons die hemel, geestelike seëninge en alles in Christus:
God is lief vir ons en red ons uit ons benoudhede (v.23-24). God het deur Moses gesê: “Want die HERE sal aan sy volk reg verskaf, en Hy sal medelyde hê met sy knegte as Hy sien dat hulle vashouplek weg is en dit met almal sonder uitsondering gedaan is.” (Deuteronomium 32:36). Nehemia 9:28 sê: “Maar sodra hulle rus gehad het, het hulle weer kwaad gedoen voor u aangesig, en U het hulle oorgelewer in die hand van hul vyande, dat dié oor hulle sou heers; as hulle U dan weer aanroep, het U uit die hemel gehoor en hulle na u barmhartigheid baiekeer gered.” God het gesien hoe jy ‘n afgedwaalde skaap was. Uit liefde het die Goeie Herder jou kom haal. Ook in jou beproewing help die Here jou. En as jy weggedwaal van Hom, het Hy jou lief en bring Hy jou terug. Hoekom het God jou lief? Nie omdat daar enige goedheid of potensiaal in jou is nie, maar omdat Hy goed en liefdevol is. Met ander woorde, Hy het jou lief omdat Hy jou liefhet (sien Deuteronomium 7:7-8).
Ons moenie vergeet van God se groot liefde nie. Israel het God se liefde in verlossing onthou deur die geskiedenis hiervan vir hulle kinders te vertel (Psalms 78, 105-107, 136). Hulle het God se verlossing onthou deur die Paasfees, Fees van Ongesuurde brode, Huttefees en ander herinneringsfeeste te hou. Ons moet God se liede in verlossing onthou deur die evangelie te oordink, dit te sing, te bid, te lees, te hoor, te memoriseer, die nagmaal te gebruik, gedoop te word, evangelisasie te doen, vir jouself preek, en jouself te herinner aan jou eie bekering.
 Sien God se liefde in sy voorsiening (v.16, 25). Uit liefde het God die Israeliete deur die woestyn gelei (v.16). God het vir hulle manna en kwartels gegee (kan jy jou indink dat jou ontbyt en aandete na joú toe kom?). God het vir hulle water uit die rots gegee. Hy het koelte, leiding, hitte en lig gegee deur die wolk- en vuurkolom. Hy het hulle teen hul vyande en wilde diere beskerm. Hulle klere en skoene het vir 40 jaar lank gehou! (lees gerus weer Deuteronomium 4). God los ons ook nie alleen tydens ons pelgrimsreis deur die wildernis van hierdie wêreld nie. Hy lei ons deur sy Gees en gee vir ons die Bybel, gebed, medegelowiges, die sakaramente, die geestelike gawes, kos, klere, skuiling en geloof.
God wys ook sy liefde deurdat Hy die skepping versorg (v.25). Moet dan nie so gou die Here se liefde betwyfel wanneer Hy aan jou goeddoen nie. Jy weet mos: jy bid vir geld, en wanneer iemand geld in jou rekening inbetaal wonder jy of dit nie dalk ‘n fout was nie (in plaas daarvan dat ons vir die Here dankie sê). Hoe kan ons God se liefde betwyfel as Hy selfs die mossies voer en die hare op jou kop genommer het (Matteus 10:29-30)? Laat ons eerder die Here prys, dank, en bo als liefhê. “Ons het Hom lief, omdat Hy ons eerste liefgehad het.” (1 Johannes 4:19). Moenie vrees dat God jou sal verwerp nie. Hy sal dit nooit doen nie, want Hy self sê in hierdie Psalm: “aan sy liefde is daar geen einde nie.” (NAV). God het jou liefgehad met ‘n ewige liefde (Jeremia 31:3). Hy het jou liefgehad en uitverkies voor die grondlegging van die wêreld (Efesiërs 1:4-5). Niks in die hele skepping kan jou skei van sy liefde nie (Romeine 8:38-39). Hierdie ewige liefde is ‘n sterk anker in beproewing. Hoe klink jou lofpsalm vir God se liefde?
Die Here het my sondes vergewe, want sy liefde is sonder einde.
Die Here het my kinders gered, want sy liefde is sonder einde.
Die Here het my gedra deur my tyd van siekte, want sy liefde is sonder einde.
Die Here wou my van my geldgierigheid red en het my finansieel laat ondergaan, want sy liefde is sonder einde.
Die Here wil hê ek moet meer soos Jesus word en het my in ‘n karongeluk laat beland, want sy liefde is sonder einde...
Jy sal weet hoe om joú psalm te skryf en God se liefde in jou storie raak te sien.
Ons is nie geskep om ons eie planne te vervul nie. Die persoon wat rykdom en roem najaag sal op sy sterfbed agterkom dit was tevergeefs. God het ons geskep vir groter dinge as dit. Hy het alles geskep om sy glansryke heerlikheid te weerspieël: “Die hemele vertel die eer van God, en die uitspansel verkondig die werk van sy hande.” (Psalm 19:2). “elkeen wat na my Naam genoem is en wat Ek geskape het tot my eer…Die volk wat Ek vir My geformeer het, hulle sal my lof verkondig.” (Jesaja 43:7, 21). Die grootste vervulling en seën wat die mens ooit kan vind lê opgesluit in lofprysing tot die ware God. Jonathan Edwards het gesê: “God is glorified not only by His glory being seen, but by its being rejoiced in.” John Piper eggo: “God is most glorified in us when we are most satisfied in Him.” Die les in hierdie Psalm is duidelik: dit is die voorreg en plig van elke skepsel om die Skepper se lof te besing.
1 Halleluja! Loof die HERE uit die hemele; loof Hom in die hoogtes! 2 Loof Hom, al sy engele, loof Hom, al sy leërskare! 3 Loof Hom, son en maan, loof Hom, alle ligtende sterre! 4 Loof Hom, hoogste hemele en waters wat bo die hemele is! 5 Laat hulle die Naam van die HERE loof; want Hy het bevel gegee—en hulle is geskape. 6 En Hy het hulle in stand gehou vir altyd, vir ewig; Hy het ‘n wet gegee wat geeneen oortree nie. 7 Loof die HERE van die aarde af—groot seediere en alle dieptes! 8 Vuur en hael, sneeu en damp, stormwind wat sy woord volbring; 9 berge en alle heuwels, vrugtebome en alle sederbome, 10 wilde diere en alle vee, kruipende diere en gevleuelde voëls; 11 konings van die aarde en alle volke, vorste en alle regters van die aarde; 12 jongelinge en ook jongedogters, oues saam met die jonges—13 laat hulle die Naam van die HERE loof! Want sy Naam alleen is hoog; sy majesteit is oor aarde en hemel! 14 En Hy het ‘n horing vir sy volk verhef: ‘n roem vir al sy gunsgenote; vir die kinders van Israel, die volk wat naby Hom is. Halleluja!” (Psalm 148).
Loof God in die hemel (v.1-6)
Wie in die hemel moet die Here loof? Nie net individue (Psalm 146) of God se volk nie (Psalm 147), maar elke skepsel (Psalm 148). So is dit in die hemel: “En elke skepsel wat in die hemel en op die aarde en onder die aarde en wat op die see is, en alles wat in hulle is, het ek hoor sê: Aan Hom wat op die troon sit, en aan die Lam kom toe die lof en die eer en die heerlikheid en die krag tot in alle ewigheid!” (Openbaring 5:13).
 Die hoogste hemele moet die Here loof (v.1, 4a). Die Here is so hoog verhewe dat Hy nie net vanuit die hemel op die aarde neerkyk nie; Hy kyk ook neer op die hemele: “Die HERE is hoog bo al die nasies; bo die hemele is sy heerlikheid. Wie is soos die HERE onse God, wat hoog woon, wat laag neersien, in die hemel en op die aarde?” (113:4-6). Die hoogste hemel kan Hom nie bevat nie (1 Konings 8:27). Nehemia 9:6 sê: “U is alleen die HERE, U het die hemel, die hoogste hemel en al sy leërskare, gemaak, die aarde en alles wat daarop is, die seë en alles wat daarin is, en U hou dit alles in die lewe, en die leër van die hemel buig hulle voor U neer.” Volgens die Nuwe Testament is Jesus hierdie verhewe God van Psalm 148: “En die skare wat voor geloop en die wat gevolg het, het uitgeroep en gesê: Hosanna vir die Seun van Dawid! Geseënd is Hy wat kom in die Naam van die Here! Hosanna in die hoogste hemele!” (Matteus 21:9).
 Die hemelse weermag met ontelbare engele moet die Here loof (v.2, Hebreërs 1:6, 12:22). Hulle loof Hom waarskynlik nie deur lofsang nie. Die Bybel sê nooit vir ons dat engele God met lofsang aanbid nie. Wanneer hulle lof aan die Here toeskryf, staan daar altyd: “En die engele het gesê…” Een plek in die Bybel praat van engele as môresterre wat sing (Job 38:7), maar aangesien engele nie regtig sterre is nie, kan ons vra of hulle ‘sang’ in hierdie vers nie óok beeldspraak is nie? Die mens het ‘n unieke vermoeë om sy emosie in lofsang uit te druk. Hoe loof die engele dan die Here? Deur beskrywing van sy lof. Deur gehoorsame diensbaarheid. ‘n Ander Psalm sê: “Loof die HERE, sy engele, kragtige helde wat sy woord volbring, in gehoorsaamheid aan die stem van sy woord! Loof die HERE, al sy leërskare, sy dienaars wat sy welbehae doen!” (103:20-21).
 Die helder son, sagte maan, en sterrehemel (al 6 triljoen x 6 biljoen waarvan ons weet, asook dié waarvan ons nie weet nie) moet die Here loof (v.3, Genesis 1:14-19). Die son gee hitte, lig, en bepaal ons dae, kalender en seisoene. Die maan bepaal die getye. In die psalmis se tyd het die sterre rigting gegee vir reisigers. Hierdie en ander skepsels prys God nie bewustelik nie, maar doen so deur hierdie en ander funksies te vervul.
 Die waters bo die hemele moet die Here loof (v.4b). Hierdie water koepel word in Genesis 1:7 beskryf: “God het toe die uitspansel gemaak en die waters wat onder die uitspansel is, geskei van die waters wat bo die uitspansel is.” Hierdie waters mag ‘n verwysing wees na reënwolke, of meer waarskynlik na ‘n waterkoepel wat in die aarde se atmosfeer bestaan het. Watookal dit was (of is) – ook dít moet die Here prys.
Omdat al hierdie skepsels die Here prys, moet ons húlle nie prys nie: “[die goddelose het] die heerlikheid van die onverganklike God verander in die gelykvormigheid van die beeld van ‘n verganklike mens en van voëls en viervoetige en kruipende diere…hulle wat die waarheid van God verruil het vir die leuen en die skepsel vereer en gedien het bo die Skepper wat geprys moet word tot in ewigheid. Amen.” (Romeine 1:23, 25).
Party mense word versoek om engele te aanbid (sien die waarskuwings in Kolossense 2:18, Openbaring 19:10, 22:8-9). Roomskatolieke leer dat ons tot engele kan bid. Ek het op RSG gehoor hoe ‘n vrou oor engele praat en sê: ‘Jy kan altyd vir engele vra om jou te help – ook as jy parkering nodig het.’ Moenie engele aanbid nie, maar aanbid God saam met hulle.
Die Egiptenare en ander heidense volke het die son, maan en sterre aanbid. Vandag nog soek mense vir hulp in die sterre (horror scopes in ‘Die Huisgenoot’ en ander tydskrifte). Party aanbid nie die sterre nie, maar maak wel ‘n afgod van sportsterre, popsterre, kos, geld, drank, self (hulle begeer die lof en applous van mense), ensovoorts.
Moenie so dwaas wees nie. Aanbid God. Natuurlik moet jou hart eers verander word, voordat jy ‘n begeerte sal hê om Hom te aanbid. Hierdie verandering vind plaas deur die evangelie. Die evangelie is die boodskap dat God volmaak heilig is, en jy ‘n rebelse sondaar wat sy wet in jou natuur, hart, gedagtes, begeertes, woorde, en dade gebreek het. Jy verdien God se ewige oordeel. Maar God is genadig en het mens geword om die wet volmaak te onderhou namens ons. Hy het toe namens ons die straf as wetsoortreder gedra deur sy dood aan ‘n kruis. Hy is begrawe en het opgestaan uit die dood. Hy belowe vergifnis en nuwe lewe aan almal wat hierdie evangelie glo, wegdraai van hulle sondes, en heeltemal op Hom vertrou (en nie op hulle goeie werke of eie pogings nie). Gehoorsaam en volg Hom as jou Here. Eers dán sal jou aanbidding aanneemlik wees vir Hom, want God wil hê ons “moet in gees en waarheid aanbid.” (Johannes 4:24).
Dit is erg as iemand verraad pleeg met die lewe, krag, en geskenke wat God vir hom gegee het. Hoekom moet alles in die hemel die Here loof? Want Hý het hulle geskep, onderhou hulle, en beheer alles, sodat dit vasstaan (v.5-6). Ander verse sê: “U trou is van geslag tot geslag; U het die aarde bevestig, en dit bly staan. Volgens u verordeninge bly hulle vandag nog staan, want alle dinge is u knegte.” (Psalm 119:90-91). “So sê die HERE wat die son gee tot ‘n lig oordag, die ordeninge van die maan en van die sterre tot ‘n lig in die nag; wat die see in beroering bring, sodat sy golwe bruis, HERE van die leërskare is sy Naam: As hierdie verordeninge voor my aangesig sal wyk, spreek die HERE, dan sal die nageslag van Israel ook ophou om ‘n volk te wees voor my aangesig vir altyd.” (Jeremia 31:35-36).
God is in beheer. Daarom sal die son nie uitbrand of ‘n meteoriet die aarde verwoes nie. Die son sal nie so warm skyn, dat globale verhitting ‘n wêreldwye vloed veroorsaak nie. God het “’n Grens…gestel waar hulle nie oor mag gaan nie; hulle mag die aarde nie weer oordek nie.” (104:9). Ons kan nie die wette van die hemel of die lewe bepaal nie, maar God kan (Job 38:33). Hý het gesê: “Van nou af sal al die dae van die aarde, saaityd en oestyd, koue en hitte, somer en winter, dag en nag nie ophou nie.” (Genesis 8:22). Sy verordeninge staan vas (v.6), en wat Hy sê gebeur: “Ek weet dat U alles kan doen en geen plan vir U onuitvoerbaar is nie.” (Job 42:2). God werk alles volgens die raad van sy wil (Efesiërs 1:11).
Wat dink jy sal gebeur met ‘n engel wat weier om God te loof; wat weier om Hom te dien en sy bevele uit te voer? Soos Satan sal hy uit die hemel uitgegooi word. Moenie weier om die Here te loof nie, maar volg die voorbeeld van die hemelligame en die engele (v.5a).
Loof God op die aarde (v.7-14)
Wie op die aarde moet die Here loof? Alles. Die mens (anders as ander skepsels) kan en moet bewustelik die Here loof.
 Walvisse en dinosaurusse van die see moet die Here loof (v.7). “En God het die groot seediere geskape en al die lewende wesens wat beweeg, waar die waters van wemel, volgens hulle soorte” (Genesis 1:21). “Daar is die see, groot en alkante toe wyd—daar is ‘n gewemel sonder getal, klein diere saam met grotes. Daar gaan die skepe en die Leviátan [seker ‘n dinosaurus] wat U geformeer het om daarin te speel.” (Psalm 104:25-26). Skepsels in die diepste oseane, waarvan net God weet, moet Hom loof (v.7).
 Die weer moet die Here loof (v.8, ‘vuur’ saam met hael verwys waarskynlik na weerlig). Die vorige Psalm praat van God “wat sy bevel na die aarde stuur—sy woord loop baie vinnig. Hy gee sneeu soos wol; Hy strooi ryp soos as. Hy werp sy ys heen soos stukke—wie kan bestaan voor sy koue? Hy stuur sy woord en laat hulle smelt; Hy laat sy wind waai—die waters loop.” (147:15-18). Jesus is die God van Psalm 148 en het sy mag getoon oor die wind en die see (Markus 4:39). ‘n Paar praktiese toepassings op hierdie punt:
Omdat die weer sý woord uitvoer en Hóm loof, moet ons nie oor die weer kla nie. Ons kan so maklik kla as dit te veel reën. En sodra die son skyn kla ons oor die hitte. Ons moet onthou dat die weer God loof en sy gebooie uitvoer. Die weer bestaan nie om ons te dien of ons gebooie uit te voer nie.
God se beheer oor die weer moet ons dryf om na Hom toe te gaan wanneer daar ‘n droogte of vloede is. Bid tot die Een wat beheer het oor hierdie dinge; tot Hom wat reën kan stuur en vloede kan opklaar.
In lande soos Engeland (waar dit baie reën) raak sommige mense baie gouer depressief. Ek sal nie verbaas wees as daar party mense is wat selfmoord pleeg hieroor nie. Om so te raak is heeltemal onnodig. Ons moet leer om nie depressief te raak oor sulke weer nie, maar God te prys omdat Hý hierdie weer bestel het om Hóm te loof.
Martyn Lloyd-Jones se vrou het ‘n verskriklike vrees vir die see gehad. Sy was bang dat ‘n vloedgolf dalk hulle huis kan oorspoel en vernietig. Toe gebeur daar een aand iets. Sy skryf:
“One night when Martyn was away, and I was alone with the baby, there was an exceptionally severe gale blowing in from the sea, and I lay, beside myself with fear, tossing feverishly in my bed, full of terror and panic – if the tide came up Victoria Road, could I escape with the baby? get out of a window? on to the roof? etc. At last, in sheer helpless despair, I got out of my bed and on to my knees, and I prayed: ‘Lord, if it is all true, if you are really there and will answer my prayer, please give me peace and take all my fear away’. As I spoke, it all went away, my heart was flooded with perfect peace, and I never had any more fear of gales and tides. I was completely delivered and asleep in two minutes. As the hymn says: ‘The Lord is rich and merciful, the Lord is very kind’.” (Iain Murray; D. Martyn Lloyd-Jones: The First Forty Years; The Banner of Truth Trust; EDINBURGH; 1982; p.239).
Moenie die weer vrees nie, maar vertrou op Hom wat die weer beheer.
 Die berge en heuwels moet die Here loof: van die magtige en skone Kaapse berge tot die groen heuwels van Ierland (v.9a).
 Alle bome moet die Here loof (v.9b). Vrugte bome met die ryke verskeidenheid van smake en geure wys vir ons iets van God se heerlikheid (Genesis 1:11). 40 meter hoë sederbome moet die Here loof (v.9b, 104:16). Alle ander bome met die Here loof: van die Sunland kremetart in Modjajikloof, waarvan die stam ‘n omtrek van 47 meter het, tot by die Hyperion Coastal Redwood wat 115 meter hoog is. “die berge en heuwels sal voor julle in gejubel uitbreek, en al die bome van die veld in die hande klap.” (Jesaja 55:12). Die bome loof God deur vir ons koelte en hout te gee. Ja, ons moenie die aarde vernietig nie. Maar ons moet ook nie soos die Greenpeace omgewingspesialiste ‘n afgod maak van die bome nie. Ons mag bome aanplant en uitkap. Dit is onder andere hoekom God dit gemaak het.
 Wildediere, mak diere, insekte, knaagdiere, reptiele, voëls, en alle ander diere moet die Here aanbid (v.10, Genesis 1:20-25). God word verheerlik deur die grootte, verskeidenheid, ontwerp, spoed, intelligensie, en ander wonders in die diereryk. ‘n Renosterkewer kan 850 keer sy eie gewig optel (dit is gelykstaande aan ‘n mens wat 65 ton optel). ‘n Olifant kan omtrent 300 kilogram met sy slurp optel (verbeel jy jou kon sulke swaar dinge met joú neus optel!). Plaasdiere dien die mens deur vleis, eiers, melk, kaas, wol, leer, en nog meer te gee. Hulle dien ons deur te ploeg of deurdat ons op hulle kan ry (Matteus 21:1-11). ‘n Seilvis kan 109 km/h swem (die vinnigste mens kan maar 8.6km/h swem). Ferrari se vinnigste produksie kar (die F12) bereik 100 km/h binne 3.1 sekondes. ‘n Jagluiperd bereik dit in 3.0 sekondes. Op National Geographic se webtuiste is daar ‘n kort video wat wys hoe wetenskaplikes ‘n klein instrument op ‘n swerfvalk se rug vasgemaak het. Hulle wou meet hoe vinnig die voël (genaamd Frightful) kon vlieg. Die voël het ‘n topspoed van 294 km/h bereik, en twee weke later 386 km/h (http://video.nationalgeographic.com/video/animals/birds-animals/birds-of-prey/falcon_peregrine_velocity/ – luister tot die heel einde). ‘n Blou walvis kan tot 200 ton weg – soveel soos 40 olifante.
Miskien aanbid jy nie direk verskillende soorte voëls en diere nie, maar as ons meer maak van ons troeteldiere as van ander mense, dan aanbid ons hulle. As diereregte belangriker word as ander mense, dan aanbid jy diere (byvoorbeeld, jy moenie ‘n hond slaan nie, maar dit is aanvaarbaar om ‘n baba in die baarmoeder te vermoor!). Die ongelowige aanbid, ignoreer, of vernietig die skepping. Net die Christen kan die skepping reg beskou en geniet tot God se eer.
 Mense uit elke klas, geslag, ouderdom, en nasie moet die Here loof (v.11-12). Net wanneer ons saam die ware God liefhet en aanbid kan al hierdie verskillende groeperinge ‘n bindende en blywende eenheid beleef. [a] Konings moet die Here loof en Hom aanbid as die Koning van die konings en die Here van die Here (v.11, Filippense 2:9-11, Openbaring 19:16). Die Egiptenare het hulle Farao’s aanbid, en die Romeine hulle Keisers, en die Noord-Koreane hulle diktators. In die weste stel party mense hulle hoop in sekere politieke figure om ons te red. Party Suid-Afrikaners dink dat ons land sal ondergaan wanneer Mandela sterf. Maar die Bybel sê dat God die Koning is, en dat alle konings Hóm moet loof (v.11). Psalm 146:3-4 sê: “Vertrou nie op prinse, op die mensekind, by wie geen heil is nie. Sy gees gaan uit, hy keer terug na sy aarde toe; op daardie dag is dit met sy planne gedaan.” Elke koning en leier moet die Here loof deur sy gesag te erken, en te sorg dat reg en geregtigheid in die land geskied (sien Daniël 4, Romeine 13:1-7).
[b] Nie net konings nie, maar alle volke moet die Here loof (v.11). Elke land het nie die reg om haar eie nasionale god te hê nie. Almal moet die ware God van die Bybel loof, omdat Hy hulle geskep het: “En Hy het uit een bloed al die nasies van die mensdom gemaak om oor die hele aarde te woon, terwyl Hy vooraf bepaalde tye en die grense van hulle woonplek vasgestel het” (Handelinge 17:26). God het sy Seun gestuur om mense uit alle volke te verlos: “In die eerste plek vermaan ek dan dat smekinge, gebede, voorbedes, danksegginge gedoen moet word vir alle mense; vir konings en almal wat hooggeplaas is, sodat ons ‘n rustige en stil lewe kan lei in alle godsvrug en waardigheid. Want dit is goed en aangenaam voor God, ons Verlosser, wat wil hê dat alle mense gered word en tot kennis van die waarheid kom. Want daar is een God en een Middelaar tussen God en die mense, die mens Christus Jesus, wat Homself gegee het as ‘n losprys vir almal, as die getuienis op die regte tyd” (1 Timoteus 2:1-6, cf. Openbaring 5:9). In die hemel sal alle volke Hom loof: “Ná hierdie dinge het ek gesien, en kyk, daar was ‘n groot menigte wat niemand kon tel nie, uit alle nasies en stamme en volke en tale; hulle het gestaan voor die troon en voor die Lam, bekleed met wit klere en met palmtakke in hulle hande” (Openbaring 7:9).
[c] Jong mans moet die Here loof deur hulle energie, krag, en ywer (v.12). Nie alle jong mans dwaal van die pad af, slaap rond, en word dronk nie. Baie jong mans gebruik hulle krag om die Here te loof. Dink maar aan die 17-jarige Josef, die jong Dawid en tiener Daniël, die heilige sendeling David Brainerd wat op 29 dood is, die kragtige Skotse prediker Robert Murray M’Cheyne wat op 29 dood is. Die Amerikaanse martelaar-sendeling, Jim Elliot, is dood voor hy 29 is. Sy heiligheid was sigbaar in ‘n brief aan sy ouers toe hy 20 was:
“The Lord has given me a hunger for righteousness and piety that can alone be of Himself. Such hungering He alone can satisfy, yet Satan would delude and cast up all sorts of other baubles, social life, a name renowned, a position of importance, scholastic attainment. What are these but the objects of the ‘desire of the Gentiles’ whose cravings are warped and perverted? Surely they can mean nothing to the soul who has seen the beauty of Jesus Christ…No doubt you will hear of my receiving preliminary honours at school. They carry the same brand and will lie not long hence in the basement in a battered trunk beside the special gold ‘B’ pin, with the ‘ruby’ in it for which I studied four years and Benson. All is vanity below the sun and a ‘striving after wind’. Life is not here, but hid above with Christ in God, and therein I rejoice and sing as I think on such exaltation.” (Elizabeth Elliot; Through Gates of Splendour; Hodder & Stoughton; LONDON; 1957; p.17).
[d] Jong meisies (letterlik ‘maagde’) moet die Here loof deur hulle reinheid en skoonheid (v.12). Moenie lof van die Here terughou deur onreinheid, of omdat jy ‘n afgod maak van jou skoonheid nie (byvoorbeeld modelwerk). [e] Ou mense moet die Here loof deur hulle wysheid en lewenservaring (v.12). Loof die Here tot aan die einde van jou lewe. Dit is hartseer om te sien dat sommige ou mense aan die einde van hulle wedloop verslap. Hulle verflou in hulle diens aan die Here en is nie meer so ywerig soos voorheen nie. Dit behoort nie so te wees nie. Van die regverdige sê 92:15: “In die gryse ouderdom sal hulle nog vrugte dra, hulle sal vet en groen wees”. Paulus het volhard in ywer tot op die laaste: “Ek het die goeie stryd gestry; ek het die wedloop voleindig; ek het die geloof behou.” (2 Timoteus 4:7). [f] Kinders moet die Here loof wanneer hulle speel, lag, en opreg glo (v.12). Jy is nooit te jonk om die Here te loof nie: “En toe die owerpriesters en skrifgeleerdes die wonderwerke sien wat Hy gedoen het, en die kinders wat in die tempel uitroep en sê: Hosanna vir die Seun van Dawid! was hulle verontwaardig en sê vir Hom: Hoor U wat hulle daar sê? En Jesus antwoord hulle: Ja, het julle nooit gelees: Uit die mond van kinders en suigelinge het U vir U lof berei nie?” (Matteus 21:15-16).
Hoekom moet alles op die aarde die Here loof? Ons moet Hom loof omdat sy Naam verhewe, heilig, uniek, afgesonder, en gans anders is (v.13, Matteus 6:9). Ons moet Hom loof vir sy koninklike glans en majesteit (v.13). Dawid sê: “O HERE, onse Here, hoe heerlik is u Naam op die ganse aarde! U wat u majesteit gelê het op die hemele.” (8:1). As gelowiges moet ons nie net die Here loof omdat Hy ons geskep het nie, maar ook omdat Hy ons verlos het (v.14). Ons moet Hom loof deur lofliede, intieme geestelike gemeenskap, liefde vir Hom, gehoorsaamheid, en diensbaarheid. God het ‘n horing verhef vir sy volk (v.14). ‘Horing’ in die Ou Testament word gebruik as ‘n simbool van mag (dink maar aan hoe weerloos ‘n renoster sonder ‘n horing is). Die psalmis sê dus dat God sy volk versterk en teen die vyand beskut (v.14, cf. 75:11, 1 Samuel 2:1) – nie net vir Israel nie (byvoorbeeld Eksodus 23:28), maar ook vir Christene in die Nuwe Testament (sien Efesiërs 6:10-20).
Loof hierdie God. Hy is ons loflied (v.14, Deuteronomium 10:21). Ja, die priesters is hulle wat naby aan Hom is (Levitikus 10:3). Maar sy volk Israel is ook naby aan Hom (v.14, Deuteronomium 4:7). En ons ook deur Jesus se kruisdood: “dat julle in dié tyd sonder Christus was, vervreemd van die burgerskap van Israel en vreemdelinge ten aansien van die verbonde van die belofte, sonder hoop en sonder God in die wêreld. Maar nou in Christus Jesus het julle wat vroeër ver was, naby gekom deur die bloed van Christus…En Hy het die evangelie van vrede kom verkondig aan julle wat ver was en aan die wat naby was” (Efesiërs 2:12-13, 17). Gelowiges het selfs meer rede vir lof as die engele. Die refrein van ‘n ou gesang wys hoekom:
But when I sing redemption’s story, they will cease to sing
Hierdie Psalm begin en eindig met ‘Halleluja’ (Hebreeus vir ‘loof die Here). Hierdie word ‘n inclusio genoem, en wys dat alles tussen die eerste en laaste ‘Halleluja’ oor een ding handel: Loof die Here! So klink my beryming van Psalm 148; mý poging om saam met die skepping die Here te loof:
Halleluja, loof die Here,
Prys Hom in die hemel hoog!
Hemelinge bring Hom ere,
Son en maan en sterre ook!
Loof en dank sy grote Naam!
Deur sy Woord is hul geskape,
Sing O skepping, prys Hom saam!
Halleluja, loof die Here
Land en oseane juig!
Vuur en hael en sneeu en berge;
Stormwind en damp getuig!
Voëls en diere, berge, bome,
Konings, volke, kinders sing!
Roem gee Hy sy gunsgenote,
Laat die skepping hulde bring!
-op die wysie van
‘Praise the Lord! Ye heavens, adore Him’